Nicolaus permissione divina episcopus Eduensis, universis presentes litteras inspecturis, visuris et audituris salutem in Domino sempiternam. Notum facimus quod cum dudum, pro divini cultus augmentacione proque anime nostre salute, bone memorie quondam patrui et parentum nostrorum, duas cappellanias fundaverimus, de consensu venerabilium virorum capituli ecclesie Eduensis, ad altare beati Johannis evangeliste in ecclesia beati Lazari, ad ingressum chori situm, et ante dictum altare sepulturam corporis nostri eligerimus easdemque de bonis nostris ad opus dictarum cappellaniarum et capellanorum ac aliorum in eisdem deservientium, juxta ordinacionem nostram fundaverimus, modumque et formam certam providendi eisdem capellaniis de cappellanis post decessum nostrum et plura alia in fundacione nostra apposuerimus, prout lacius per litteras dicte fundacionis, sigillis ad contractus curiarum domini ducis Burgundie et episcopalis Eduensis sigillatis, quibus hec mee presentes sunt annexe, potest apparere, et demum de consensu et voluntate eorumdem venerabilium decani et capituli ecclesie nostre, unam capellam novam construxerimus in latere ecclesie prefati Sancti Lazari pro nobis et intencione qua supra, ad quam etiam disposicionem sepulture nostre transtulerimus officium et servicium dictarum capellaniarum: nos per has nostras presentes volumus, decernimus et declaramus intencionis nostre fuisse et esse dictas cappellanias nostras dudum ad altare sancti Johannis fundatas, ut prefertur, et locum dicte sepulture nostre electum ante dictum altare transferendas esse et transferimus per presentes ad cappellam nostram per nos de novo constructam, fundacionem dictarum cappellaniarum, sub eisdem modo, forma, dotibus et robore quibus ad prefatum altare Sancti Johannis erat facta in nostra prefata cappella valituram esse et valere proinde ac si a principio premissa fundacio in dicta cappella fuisset facta, et iddem de sepultura nostra premissa fundacioni adjicientes circa provisionem cappellanorum post decessum nostrum in ipsis cappellaniis instituendorum, dum locus vacacionis cedentis vel decedentis alteri ipsorum vel amborum contigerit, quod nisi prefatum capitulum, ad quod cappellani in eadem cappellania instituendi spectabit electio, canonice et concorditer infra sex dies a die obitus alterius cappellanorum predictorum per viam electionis providerit de altero cappellano instituendo, vel non voluerit eligere vel non potuerit, ex qualicunque causa impedimentum adveniat, vel quod ipsorum electio suum realem non sortiretur effectum et executioni demandaretur, ex tunc, prefatis sex diebus elapsis, presentacio dicti cappellani ad proximiorem de genere nostro devolvatur, spectat et pertineat; adjicientes insuper quod cum a prefata fundacione ad opus dictarum cappellaniarum et cappellanorum earumdem plura donaverimus et intendamus, largiente Domino, dare, intencionis nostre fuisse et esse quod omnia ista cedant ad augmentum dotis et fundacionis cappellaniarum predictarum et proinde sint de eadem dote et fundacione ac si nunc in eadem fundacione fuissent apposita, donamus autem eis a predicta fundacione terram du Boichat, sitam in parrochia de Montholono, valentem decem libras reddituales; item, duos francos suos supra molendinum Gaudrici du Champy in parrochia de Lucenayo; item, sex francos reddituales assessos supra terram nostram de Goloul et de la Chasseigne, quas tenet Symon de Fraxino, domicellus, quas sex libras eisdem donavimus in recompensationem decimarum de Monfreton comprehensarum in predicta fundacione, quas extra manus suas posuerunt dicti cappellani et alienaverunt compulsi per gentes domini de Huchone, pro eo quod dicte decime de feudo dicti domini erant, quas non permisit nec consentiit applicari nec remanere dictis cappellanis; item, circa quatuor sexturas prati sitas versus Ornez, quas acquisivimus a relicta Petri Correcié; item, duos francos reddituales assessos super domum dictorum cappellanorum sitam in capitello claustri Eduensis, quos acquisivimus a Philiberto le Viguier et ex exhoneracione dicte domus; item, etiam duo sextaria frumenti redditualia debita relicte Perrini Patoillot super prato de la Foletiere ad ipsos cappellanos pertinente, etiam ex exhoneracione dicti prati, pro quibus supradictis Philiberto et relicta solvimus viginti francos; adjicientes eciam quod volumus quod ipsi cappellani in simul perpetuo permaneant et permanere teneantur in una earumdem domorum, et quod unam domum ipsorum quam maluerint traddant ad locagium et dicti locagii commodum parcionaliter inter se dividatur. Premisssis autem translacione et adjectionibus salvis, omnia et singula in premissa nostra fundacione comprehensa rata et firma perpetuis temporibus volumus remanere. In cujus rei testimonium atque fidem hiis presentibus litteris sigillum nostrum proprium apud Thosiacum castrum nostrum duximus apponendum, die vicesima quinta mensis januarii, anno Domini millesimo trecentesimo nonagesimo nono, presentibus venerabilibus et discretis viris dominis Johanne Moriseti, presbitero, canonico ecclesie Beate Marie Belnensis et curato de Monthelia, Guidone de Stangno, ecclesie parrochialis de Marrigneyo curato, Guidone de Martigniaco et Symone de Fraxino, domicellis, testibus ad premissa vocatis specialiter et rogatis. J. DE BOSCO.